**Notă informativă**

**la proiectul hotărîrii Guvernului „Cu privire la aprobarea structurii-tip a Regulamentului privind organizarea şi funcţionarea ministerului”**

**Condițiile ce au impus elaborarea proiectului și finalitățile urmărite**

Unul dintre obiectivele prioritare asumate de către Guvern, reliefate în Programul de activitate al acestuia pe anii 2016-2018, rezidă în implementarea reformei administrației publice.

Pentru realizarea acestui obiectiv, prin Hotărîrea Guvernului nr. 911 din 25 iulie 2016 a fost aprobată Strategia privind reforma administrației publice pentru anii 2016-2020, iar prin Hotărîrea Guvernului nr. 1351 din 15 decembrie 2016, a fost aprobat Planul de acțiuni pe anii 2016-2018 pentru implementarea acestei Strategii.

Drept deziderat stabilit în Strategia citată, reliefăm revizuirea şi ajustarea cadrului normativ prin prisma implementării principiilor europene de administrare, consolidarea responsabilității autorităților administrației publice prin îmbunătățirea gestionării acestora și asigurarea prestării serviciilor publice de calitate.

Întru realizarea acestor deziderate, precum şi raționalizarea structurii administrației publice centrale, bazată pe prioritățile de dezvoltare social-economică și angajamentele asumate în demersul de integrare europeană, a fost inițiată elaborarea prezentului proiect de act normativ.

Proiectul a fost elaborat de către Centrul de Implementare a Reformelor, în coordonare cu Cancelaria de Stat.

**Principalele prevederi ale proiectului și evidențierea elementelor noi**

Proiectul dispune aprobarea structurii - tip a regulamentului privind organizarea şi funcţionarea ministerului, cu indicarea expresă a faptului că, regulamentele privind organizarea şi funcţionarea ministerelor vor fi elaborate în corespundere cu prevederile structurii-tip a Regulamentului privind organizarea şi funcţionarea ministerului, aprobată prin prezenta Hotărîre.

La fel, se dispune că, aprobarea regulamentului privind organizarea şi funcţionarea ministerului, structurii şi efectivului-limită, listelor autorităţilor administrative, instituţiilor subordonate şi efectivului-limită ale acestora, se va efectua printr-o hotărîre de Guvern unică.

În cadrul Structurii - tip a Regulamentului privind organizarea şi funcţionarea ministerului sunt reliefate misiunea, domeniile de activitate, funcţiile de bază şi drepturile ministerului, care sunt proprii oricărui minister.

Concomitent, în virtutea activităților şi domeniilor specifice ale fiecărui minister, acestea vor fi în drept să completeze textul propriului Regulament de activitate, cu norme speciale.

La capitolul organizarea activităţii ministerului, sunt reflectate drepturile şi obligațiile ministrului, precum şi cele proprii secretarului general de stat și secretarilor de stat, în virtutea noilor prevederi normative promovate şi remise spre adoptare legiuitorului, derivate din proiectul noii legi cu privire la Guvern.

Important e să menţionăm că, potrivit proiectului, structura și efectivul-limită al ministerului sînt stabilite de Anexa la prezentul Regulament, care va fi preluată în mod similar de către fiecare minister, cu indicarea expresă doar a subdiviziunilor de profil de elaborare a politicilor.

La fel, evocăm că, potrivit proiectului lista autorităţilor administrative, inclusiv a serviciilor publice desconcentrate, precum şi a instituţiilor publice în care are ministerul are calitatea de fondator se aprobă ca anexă la actul normativ prin intermediul căruia se aprobă Regulamentul de activitate a ministerului.

**Descrierea gradului de compatibilitate a prevederilor proiectului cu legislația Uniunii Europene**

Prezentul proiect de act normativ nu contravine legislației Uniunii Europene.

**Fundamentarea economico-financiară**

Proiectul nu implică anumite cheltuieli financiare.

**Iurie CIOCAN,**

**Director**

**Centrul de implementare a Reformelor**